**Septembervandring**

Nu tier blæsten,

nu tier regnen.

Septembers klarhed

er over egnen.

De pure farver

imod mig klinger,

den ydre verden

min ånd betvinger.

Og skærvens hårdhed

mod støvlehælen

går som en svingkraft

igennem sjælen.

Jeg hvæsser tanken

på vejens stene.

Men i min sorg

er jeg lige ene.

Jeg lytter gerne

til tingens tale.

Men sorgens brand

kan den ikke svale.

Så ren i omrids

og uden gåde,

så lys er verden

og uden nåde.

*Otto Gelsted*

**Bygevejr**

Sorte snegle glider

over våde veje.

Bregner samler regnen.

Sagte blæser skoven,.

og en gulspurv kvidrer:

her er godt at være.

Regngrå spejler himlen

sølvgrå sig i søen,

og en sluse bruser.

Nøkkeroser svømmer

langs de grønne bredder:

her er godt at være.

Og nu øser regnen

fra Vorherres kande!

Dobbelt skinner græsset

under bygens mørke,

og mit hjerte blomstrer

som en regnfrisk skærve.

--Rød går solen under

i en damp af skyer,

og nu klarer himlen.

Og mens månen stiger,

vokser vejens træer,

rejser sig i rummet.

Mine øjne drikker

måneglansen, fylder

sig med lys til randen.

I de milde skygger

er der søvn og sødme,

er der vækst og hvile.

Med en knitren stænker

dagens regn i dråber

fra de sorte kroner.

Og som greneregnen

drysser der fra dagen

lykke i mit hjerte.

*Otto Gelsted*

**Fjern torden**

Luften dirrer af sommerhede,

hvide skyer som skove vokser

over blånendeæ tordenmarker.

Torden brøler som tusind okser.

Alle sommerens vejrlig blandes

som en sejd over himmelranden -

skyer, regnbue, himmellysning,

sol- og tordenblåt i hinanden.

Stilhed. Gøgen i hegnet kukker.

Skumringsmarker af pytter skinner.

Som et åndesyn står den hvide

hest i græsset, der gråt fortinner.

Kryddersød af syren er haven,

rød bag regntæpper solen ulmer.

Sorg og lykke i aftenklarhed

nu almodigt i hjertet svulmer.